ไทยประกันปรับทิศเบี้ยใหม่
ไทยประกันชีวิต รับมือยุคดอกเบี้ยต่ำ เปิดตัวแบบออมทรัพย์ใหม่ 3 แบบ ตั้งเป้า 500 ล้านบาท
5 พ.ค. 2559

ไทยประกันชีวิต รับมือยุคดอกเบี้ยต่ำ เปิดตัวแบบออมทรัพย์ใหม่ 3 แบบ ตั้งเป้า 500 ล้านบาท 
นายสวัสดิ์ นฤวรวงศ์ รองกรรมการผู้จัดการใหญ่ บริษัท ไทยประกันชีวิต เปิดเผยว่า ไตรมาส 2 ปีนี้ บริษัทเปิดตัวแบบประกันสะสมทรัพย์ใหม่ 3 แบบ เพื่อให้สอดคล้องกับดอกเบี้ยของธนาคารพาณิชย์ที่ปรับลดลง ไม่ต้องตรวจและแถลงข้อมูลสุขภาพ เน้นขยายตลาดผ่านช่องทางตัวแทนเป็นหลัก เริ่มขายวันนี้ถึง 30 มิ.ย.นี้ ตั้งเป้าเบี้ยไว้ 500 ล้านบาท 
ทั้งนี้ ประกอบด้วย แบบประกัน ธนทวี 7 3/2 ชำระเบี้ย 2 ปี คุ้มครอง 3 ปี จำนวนเงินเอาประกันภัยขั้นต่ำ 1 แสนบาท ระหว่างสัญญาเงินคืนทุกปี ปีละ 2% ของจำนวนเงินเอาประกันภัย ครบกำหนดสัญญารับเงินคืนพร้อมผลประโยชน์รวม 202% ของจำนวนเงินเอาประกันภัย กรณีเสียชีวิตภายในปีกรมธรรม์ที่ 1 รับ 100% ของเงินเอาประกันภัย และหากเสียชีวิตปีกรมธรรม์ที่ 2 เป็นต้นไป รับ 200% 
แบบประกัน ธนทวี 7 5/3 ชำระเบี้ย 3 ปี คุ้มครอง 5 ปี จำนวนเงินเอาประกันภัยขั้นต่ำ 1 แสนบาท ระหว่างสัญญารับเงินคืนทุกปี ปีละ 3% ของจำนวนเงินเอาประกันภัย ครบกำหนดสัญญารับเงินคืนรวม 314% ของจำนวนเงินเอาประกันภัย กรณีเสียชีวิตภายในปีกรมธรรม์ที่ 1 รับ 100% ของจำนวนเงินเอาประกันภัย หากเสียชีวิตในปีกรมธรรม์ที่ 2 รับ 200% ของจำนวนเงินเอาประกันภัย และถ้าเสียชีวิตตั้งแต่ปีกรมธรรม์ที่ 3 เป็นต้นไป รับ 300% ของจำนวนเงินเอาประกันภัย
นอกจากนี้ ยังมีแบบประกัน ธนทวี7 7/4  ชำระเบี้ย 4 ปี คุ้มครอง 7 ปี จำนวนเงินเอาประกันภัยขั้นต่ำ 1 แสนบาท สมัครได้โดยไม่ต้องตรวจและแถลงข้อมูลสุขภาพ ระหว่างสัญญารับเงินคืนทุกปี ปีละ 4% ของจำนวนเงินเอาประกันภัย ครบสัญญารับเงินคืนพร้อมผลประโยชน์รวม 442% ของจำนวนเงินเอาประกันภัย กรณีเสียชีวิตภายในปีกรมธรรม์ที่ 1 รับ 100% ของเงินเอาประกันภัย หากเสียชีวิตในปีกรมธรรม์ที่ 2 และ 3 รับเงินคืน 200% และ 300% ตามลำดับ และถ้าเสียชีวิตตั้งแต่ปีกรมธรรม์ที่ 4 เป็นต้นไป รับ 400% ของจำนวนเงินเอาประกันภัย